De videregående uddannelser skal ikke længere være tvunget til at begrænse antallet af engelsksprogede studiepladser. Det mener den nye regering, der i det såkaldte forståelsespapir skriver, at de vil »fjerne loftet over engelsksprogede uddannelser«.

Men fjernes loftet, vil regeringen bryde med det brede SU-forlig fra 2013, lyder det fra Dansk Folkepartis uddannelses- og forskningsordfører Jens Henrik Thulesen Dahl.

»Det er klart, at hvis de vil gå ind og fjerne det, så er det rent forligsbrud,« siger han.

SU-forligskredsen fik i 2013 efter pres fra Dansk Folkeparti indsat et loft på 400 millioner kroner årligt for, hvor meget SU der kan gå til udenlandske studerende. Og det loft blev nået sidste år. Derfor har universiteterne det seneste år måttet finde på løsninger, der kan reducere antallet af udenlandske studerende med godt 1.000.

Tidligere på ugen beskrev DR, at IT Universitetet i København har oplevet et markant fald i ansøgere til deres uddannelser. Det skyldes, at der er færre udenlandske studerende, der har søgt ind. Universitetet har nemlig indført et krav om, at ansøgerne skal have dansk på A-niveau, for at overholde de politisk fastlagte regler.

Det fik forleden formand for De Radikale, Morten Østergaard, til at skrive på Twitter:

»Glad for at loftet over engelsksprogede uddannelser snart kan parkeres som en håbløs uddannelsespolitisk parentes, der kun kortvarigt fik lov at modvirke internationaliseringen af danske uddannelser.«

Glad for at loftet over engelsksprogede uddannelser snart kan parkeres, som en håbløs uddannelsespolitisk parentes, der kun kortvarigt fik lov at modvirke internationaliseringen af danske uddannelser. Værs’go @AneHalsboe en vindersag i tiltrædelsesgave.

https://t.co/shrEknooGF — Morten Østergaard (@oestergaard) July 7, 2019

Konsekvenserne af den tidligere regerings politik viste sig allerede sidste år. I november skrev Information, at Aalborg Universitet har måttet lukke syv uddannelser, mens Aarhus Universitet har lukket to. Samtidig har Københavns Universitet fået 120 færre naturvidenskabsstuderende. Og på Copenhagen Business School er der kommet 400 færre pladser på studier i finansiering, innovation og ledelse.

Alt sammen som resultat af, at man har skullet reducere antallet af internationale studerende på universiteterne for at leve op til de politiske rammebetingelser. Men det skal altså være slut nu, hvis det står til den nye regering og dens støttepartier.

Ikke desto mindre skriver regeringen også i forståelsespapiret, at en ny regering vil »respektere alle gældende forlig«. Og ifølge DF kan deres politiske ambition ikke ske uden at bryde SU-forliget.

»Der er en klar sammenhæng mellem det beløb, der bliver brugt på SU til udenlandske studerende, og så de udenlandske studerende. Jeg kan ikke se, hvordan der kan være andre værktøjer end at begrænse antallet af engelsksprogede uddannelser,« siger Jens Henrik Thulesen Dahl.

R og S fastholder

Lektor på Roskilde Universitet og ekspert i forlig Flemming Juul Christiansen forklarer, at så længe forliget ikke er opsagt, har de partier, der er med i det, inklusive Dansk Folkeparti, krav på, at det bliver overholdt.

»Hvis regeringen fjerner det her loft, vil det forudsætte, at de gør noget andet, der gør, at de kan overholde forliget,« siger han.

Men hvordan de vil gribe an at overholde loftet over SU til udenlandske studerende uden et loft over engelsksprogede uddannelser, har hverken Socialdemokratiet eller De Radikale svar på endnu.

De Radikale slår over for Information fast, at de forventer, at loftet over engelsksprogede uddannelser bliver fjernet under den nye regering. Det har ikke været muligt at få fat på Morten Østergaard, men sommerordfører Kristian Heegaard siger:

»Der er et flertal for, at det her loft skal afskaffes. Og det går jeg ud fra, at man har taget højde for i regeringsforhandlingerne. Der er en klokkeklar politisk retning, at det skal man af med så hurtigt som muligt.«

– Hvordan kan det ske uden at bryde SU-forliget?

»Uanset om det er med i et forlig, så er der udsigt til, at det på et tidspunkt bliver afskaffet,« siger Kristian Heegaard.

Sommerordfører for Socialdemokratiet Flemming Møller Mortensen understreger ligeledes, at parterne i forståelsespapiret »udtrykker os ganske klart«.

»Det er en hel ny regering, men det er den tanke, vi har.«

– Dansk Folkeparti mener, at jeres ambition vil bryde med SU-forliget. Hvordan vil I undgå det?

»Det er her, at ministeren skal ind og arbejde på det for at finde løsninger. Og der vil hun naturligvis tage drøftelser med hele Folketinget.«

– Vil Socialdemokratiet erkende, at det kan blive svært, når nu I samtidig også skriver i forståelsespapiret, at I ikke vil bryde gældende forlig?

»Nej, det kaster ministeren sig ind i, når den her sag skal drøftes. Og det er den helt klare målsætning at fjerne loftet.«

– Kan det risikere først at falde på plads efter næste valg?

»Nej. Det vil ministeren naturligvis undersøge alle elementer af, når det her bliver aktuelt på den politiske dagsorden.«

Sikre kvalificeret arbejdskraft

De Radikale mener, at det er vigtigt at sikre, at der er gode muligheder for, at udenlandske studerende kan komme ind på danske uddannelser, fordi det ifølge Kristian Heegaard »er med til at højne kvaliteten«.

»Det, at der er færre elever på ITU gør, at det faglige niveau falder, og andre steder, at nogle fag ikke kan oprettes, hvor der også gik danske studerende,« siger han.

Samtidig, mener han, er loftet et problem i forhold til at sikre arbejdskraft inden for sektorer, hvor der mangler hoveder.

»Der er nogle af de udenlandske studerende, der studerer her i Danmark, som bosætter sig i landet efterfølgende. Og det er gavnligt for os, at de for eksempel læser på IT universitetet, hvor vi mangler arbejdskraft. Når vi har et loft, svækker vi virksomhedernes adgang til kvalificeret arbejdskraft,« siger han.

Omvendt mener Dansk Folkeparti, at de udenlandske studerende kannibaliserer på de danske uddannelser.

»Det er uforsvarligt, når vi gerne vil sikre, at der er ressourcer til at opretholde en god uddannelse til danske studerende. Hvis man så oveni vil bruge flere penge på udenlandske studerende, så er der ikke mange ressourcer til at sikre de danske studerende,« siger Jens Henrik Thulesen Dahl.

Han går ud fra, at den nye regering overholder forliget i denne valgperiode.

»En ting er, at de har skrevet det ind som en hensigt. Men så må vi om på den anden side af et nyt folketingsvalg. Så kan de selvfølgelig gøre det,« siger han.

Det har ikke været muligt at få en kommentar fra uddannelses- og forskningsminister Ane Halsboe-Jørgensen (S), da hun er på ferie.